RS โบรกฯแนะ “ซื้อสะสม” คาดกำไรปี 62 พุ่งแตะ 775 ลบ. รับรายได้ 3 ธุรกิจหลักโตแกร่ง
RS โบรกฯแนะ “ซื้อสะสม” คาดกำไรปี 62 พุ่งแตะ 775 ลบ. รับรายได้ 3 ธุรกิจหลักโตแกร่ง พร้อมคาดมีรายได้โต 5,000 ลบ. สูงสุดในรอบ 37 ปี
12 ธ.ค. 2561

“ข่าวหุ้นธุรกิจออนไลน์” ได้ทำการสำรวจข้อมูลและบทวิเคราะห์เกี่ยวกับ บริษัท อาร์เอส จำกัด (มหาชน) หรือ RS หลังมีการประเมินว่าผลการดำเนินงานของบริษัทในปี 2562 จะเติบโตขึ้นอย่างแข็งแกร่งจาก 3 ธุรกิจหลัก ประกอบด้วย ธุรกิจ MPC, Media และ Music อีกทั้งยังคาดการณ์ว่าบริษัทจะทำกำไรสุทธิได้ที่ระดับ 514 ล้านบาท และมีรายได้สูงที่ระดับ 5,000 ล้านบาท สูงสุดในรอบ 37 ปีนับตั้งแต่ก่อตั้งบริษัท
 
โดย บล.เคทีบี (ประเทศไทย) ระบุในบทวิเคราะห์ มีมุมมองเชิงบวกต่อ Outlook ของ RS หลังผู้บริหารเผยว่าในปี 2562 บริษัทเน้นสร้างการเติบโตแนวราบ ซึ่งคาดได้เห็น Synergy จากธุรกิจ MPC, Media และ Music มากขึ้น พร้อมคาดรายได้รวมสูงสุดในรอบ 37 ปีนับแต่ก่อตั้งบริษัทฯ อยู่ที่ 5,000 ล้านบาท ซึ่งเป็นไปตามที่ฝ่ายวิจัยคาดที่ระดับ 4,972 ล้านบาท เพิ่ม 32% จากช่วงเดียวกันปีก่อน โดยมีสัดส่วนรายได้ ดังนี้ MPC อยู่ที่ 60% , Media อยู่ที่ 30% และ Music &amp; Event อยู่ที่ 10%
พร้อมกันนี้คงประมาณการกำไรสุทธิปี 2562 อยู่ที่ 514 ล้านบาท (+50.7%จากปีก่อน) หนุนโดย 1)คาดผลประกอบการช่อง 8 พลิกฟื้นกลับมาเป็นกำไร 2) รายได้จากธุรกิจ MPC ที่ขยายตัวโดดเด่น จากการเพิ่มจำนวนและความหลากหลายของสินค้า 3) Gross profit margin ที่ขยายตัวจากสัดส่วนรายได้ MPC ที่เพิ่มขึ้น
อย่างไรก็ตาม ฝ่ายวิจัยคงประมาณการกำไรปกติในปี 2562 ของ RS อยู่ที่ระดับ 775 ล้านบาท (+77% จากปีก่อน) และรายได้อยู่ที่ 4,972 ล้านบาท (+32% จากปีก่อน) หนุนโดย 1) เศรษฐกิจที่คาดว่าจะขยายตัวหลังการเลือกตั้ง ส่งผลเม็ดเงินโฆษณาขยายตัวอยู่ที่ 7% และการลด content cost ลง 160 ล้านบาทจากการปรับผังรายการ คาดหนุนผลประกอบการช่อง 8 พลิกฟื้นกลับมาเป็นกำไร 2) รายได้จากธุรกิจ MPC ที่ขยายตัวโดดเด่น อยู่ที่ 3,154 ล้านบาท (+47% จากปีก่อน) จากการเพิ่มจำนวนและความหลากหลายของสินค้า, เพิ่ม ticket size จาก Outbound call และการเพิ่มพนักงาน call center เพื่อรองรับ outbound call
และ 3) Gross profit margin ที่ขยายตัวอยู่ที่ 48.8% จากสัดส่วนรายได้ของธุรกิจ MPC ที่ปรับตัวเพิ่มขึ้น และการปรับ product mix เพิ่มสินค้าที่เป็นแบรนด์ของ RS มากขึ้น ซึ่งมี margin สูงกว่าของ partner
พร้อมกันนี้ คงคำแนะนำ “ซื้อ” ที่ราคาเป้าหมายปี 2562 ที่ 22.50 บาท อิง DCF (WACC 10.2% และ TG 3.0%) ปัจจุบัน RS เทรดอยู่ที่ PER 24.7 เท่า และมองว่ากำไรปกติได้ผ่านจุดต่ำสุดไปแล้วในไตรมาส 2/61 ราคาหุ้นที่ปรับตัวลงมา -23%ใน 6 เดือนที่ผ่านมาได้สะท้อนลบไปมากแล้ว
อีกทั้งมองว่าผลกระทบจากการตรวจจับ อ.ย. จะกระทบต่อรายได้ MPC ในระยะสั้น แต่ในระยะยาวมองว่าธุรกิจ MPC ยังคงขยายตัวโดดเด่นต่อเนื่อง อย่างไรก็ตามมองว่า RS เป็นหนึ่งในหุ้น Domestic play ที่โดดเด่น และราคาปัจจุบันยังน่าสนใจจึงแนะนำให้ “เข้าซื้อสะสม”